Doložka
o posúdení vplyvov

1.	Vplyvy na verejné financie:
V prípade vyrovnávania úrokových rozdielov zo štátneho rozpočtu sa očakáva vplyv na rozpočet verejnej správy v roku 2010 maximálne v objeme 995,8 tis. eur. S rovnakou výškou výdavkov sa počíta aj v rozpočtovom roku 2011. Na rok 2012 je na účely vyrovnávania úrokových rozdielov rozpočtovaná suma 1 000 tis. eur. Výdavky na vyrovnávanie úrokových rozdielov budú kryté v rámci schválených výdavkov kapitoly VPS na príslušný rozpočtový rok.

2.	Vplyvy na obyvateľov, hospodárenie podnikateľskej sféry a iných právnických osôb: 
Plnením predloženého návrhu rozpočtu EXIMBANKY SR na rok 2010 sa nepredpokladá negatívny vplyv na obyvateľov ani na hospodárenie podnikateľskej sféry a iných právnických osôb. Skôr sa predpokladá pozitívny vplyv na rozvoj podnikateľských aktivít a akceleráciu exportu tovarov a služieb, ktoré prispievajú k ekonomickému rastu SR a tým aj pozitívne ovplyvňujú životnú úroveň obyvateľstva.

3.	Vplyvy na životné prostredie:  
Nepredpokladá sa vplyv na životné prostredie. EXIMBANKA SR pri plnení svojich úloh prihliada na ochranu životného prostredia. Ide o jednu z dôležitých oblastí, ktoré sú predmetom aktivít pracovných skupín Divízie exportných úverov a príslušných dohovorov v rámci OECD.

4.	Vplyvy na zamestnanosť:
EXIMBANKA SR pri svojej činnosti prihliada aj na podporu zamestnanosti a regionálneho rozvoja. Sú to ďalšie oblasti, ktoré sú predmetom aktivít pracovných skupín Divízie exportných úverov a príslušných dohovorov v rámci OECD. Zvýšením podpory exportu slovenských podnikateľských subjektov sa očakáva pozitívny vplyv na zvýšenie zamestnanosti v SR.

5.	Vplyvy na podnikateľské prostredie:
Predkladaný materiál by mal mať pozitívny vplyv na podnikateľské prostredie, rast konkurenčnej schopnosti slovenských firiem a rast obratu zahraničného obchodu SR.